פיטר פונדה

פיטר הנרי פונדה (באנגלית: Peter Henry Fonda; ‏ 23 בפברואר 1940 – 16 באוגוסט 2019) היה שחקן, מפיק ותסריטאי אמריקאי אשר התפרסם בזכות תפקידו בסרט הדרמה "אדם בעקבות גורלו" (1969) שאותו כתב והפיק ביחד עם במאי וכוכב הסרט דניס הופר. פונדה נולד בעיר ניו יורק. הוא היה בנו של השחקן הנרי פונדה, אחיה של השחקנית ג'יין פונדה ואביה של השחקנית ברידג'ט פונדה. אימו, פראנסס פורד סימור, התאבדה ב-1950. פיטר פונדה למד משחק באומהה, נברסקה, בה גדל אביו. הוא למד באוניברסיטה של אומהה והצטרף לתיאטרון הקהילתי של העיר, שבו שחקנים ידועים רבים (ובכלל זאת אביו ומרלון ברנדו) החלו את דרכם. לאחר לימודיו שב לניו-יורק ולאחר מכן עבר להוליווד. פונדה נכשל במבחני המסך לסרט על חייו של ג'ון פ. קנדי בזמן מלחמת העולם השנייה והופיע בסרטי נעורים. מאמצע שנות ה-60 החל לגדל שיער ולהיות מעורב בתרבות הנגד, והתקשה מאוד לקבל תפקידים ראשיים קונבנציונליים. בשלב זה בחייו החל להשתמש בסמי הזיה (הלוצינוגנים). ג'ון לנון כתב את השיר "She Said She Said" של הביטלס על פונדה, אשר סיפר לו שהוא "יודע איך זה להיות מת" אחרי טריפ של LSD. חוויות השימוש ב-LSD מתוארות גם בסרטו של פונדה "הטריפ" (1967). ב-1966, בעת מעורבותו (עם חברים אחרים בסצנת המועדונים של לוס אנג'לס בתקופה זו) במחאות נגד סגירת מועדון, נעצר פונדה על ידי משטרת לוס אנג'לס. חברי להקת באפלו ספרינגפילד כתבו את השיר "For What It's Worth" על המהומות. הופעתו הראשונה בקולנוע הייתה בסרט "תמי והדוקטור" לצדה של סנדרה די (1963). ב-1964 הופיע בסרט לילית לצידה של ג'ין סיברג. פונדה החל להופיע בסרטים המזוהים עם תרבות הנגד, והתפקיד הרציני הראשון שלו מסוג זה היה בסרט האופנוענים "The Wild Angels" ב-1966. ב-1969 השתתף פונדה בסרט שעליו רוב פרסומו – "אדם בעקבות גורלו" ("Easy Rider"). הוא כתב את התסריט יחד עם דניס הופר וטרי סות'רן והשלישייה הייתה מועמדת לפרס אוסקר על התסריט המקורי הטוב ביותר. אחרי ההצלחה המסחררת של "אדם בעקבות גורלו" הואט קצב ההתקדמות של הקריירה של פונדה. הוא הופיע בסרטים כמו "מרוץ מחוף לחוף" (1981), "לוחמי החופש" (1988), "מולי וג'ינה" (1994) ו"הזהב של יולי" (1997). על האחרון היה מועמד לפרס אוסקר לשחקן הטוב ביותר. בנוסף, הוא ביים שלושה סרטים והשתתף בדיבוב דמות למשחק המחשב Grand Theft Auto: San Andreas. בשנת 1998 שיחק בדרמה הטלוויזיונית "הסערה" של רשת NBC; המבוססת על המחזה באותו שם מאת ויליאם שייקספיר פונדה זכה בשני פרסי גלובוס הזהב. הראשון בשנת 1998 על השתתפותו בסרט "הזהב של יולי" והשני בשנת 2000 על השתתפותו בסרט "The Passion of Ayn Rand". באותה שנה השתתף בסרט "תומס ומסילת הקסמים" בתפקיד ברנט סטון. ב-2004 שיחק בסרטה של אסיה ארג'נטו "דפיקות לב". ב-2007 ביצע פונדה הופעת אורח בפרק ה-300 של סדרת הטלוויזיה "ER". בשנת 2008 השתתף בסרט העצמאי "יפן" לצד טניה ריימונד. בשנת 2009 השתתף בדרמה המוזיקלית "העידן המושלם לרוקנרול" בכיכובו של קווין זגרס. בשנת 2012 שיחק בדרמה העצמאית "הבעיה עם בליס". בשנת 2013 שיחק בסרט האימה "הקציר" לצד סמנתה מורטון. בשנת 2015 שיחק במותחן הפוליטי "The Runner" בכיכובו של ניקולס קייג'. פונדה נפטר ב-16 באוגוסט 2019 בביתו בלוס אנג'לס עקב כשל נשימתי שנבע ממחלת סרטן הריאה. מדיה וקבצים בנושא פיטר פונדה בוויקישיתוף אתר האינטרנט הרשמי של פיטר פונדה פיטר פונדה, ברשת החברתית אקס (טוויטר) פיטר פונדה, במסד הנתונים הקולנועיים IMDb (באנגלית) פיטר פונדה, באתר "אידיבי", מאגר הידע העברי לקולנוע ישראלי ועולמי פיטר פונדה, באתר AllMovie (באנגלית) פיטר פונדה, באתר Rotten Tomatoes (באנגלית) פיטר פונדה, במסד הנתונים הקולנועיים KinoPoisk (ברוסית) פיטר פונדה, באתר MusicBrainz (באנגלית) פיטר פונדה, באתר Discogs (באנגלית) פיטר פונדה, באתר Songkick (באנגלית) פיטר פונדה, באתר "Find a Grave" (באנגלית) השחקן והתסריטאי פיטר פונדה מת בגיל 79. כאן 11, 17 באוגוסט 2019. Carter, Chelsea J., Peter Fonda, star of 'Easy Rider,' dies at age 79. CNN, August 17, 2019.